32002L0041
L 133/17
JURNALUL OFÍCIAL AL UNIUNII EUROPENE
DIRECTIVA 2002/41/CE A COMISIEI
din 17 mai 2002
de adaptare la progresul tehnic a Directivei 95/1/CE a Parlamentului European și a Consiliului privind viteza maximă constructivă, cuplul maxim și puterea maximă netă a autovehiculelor cu două sau trei roți
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/61/CEE a Consiliului din 30 iunie 1992 privind omologarea autovehiculelor cu două sau trei roți (1), astfel cum a fost modificată ultima dată prin Directiva 2000/7/CE a Parlamentului European și a Consiliului (2) și, în special, articolul 16 al celei dintâi,
având în vedere Directiva 95/1/CE a Parlamentului European și a Consiliului din 2 februarie 1995 privind viteza maximă constructivă, cuplul maxim și puterea maximă netă a autovehiculelor cu două sau trei roți (3) și, în special, articolul 4 al celei dintâi,
întrucât:
(1)
Directiva 95/1/CE este una dintre directivele speciale care fac parte din procedura de omologare comunitară de tip instituită prin Directiva 92/61/CEE. Prin urmare, dispozițiile Directivei 92/61/CEE privind sistemele, componentele și unitățile tehnice separate ale vehiculelor se aplică Directivei 95/1/CE.
(2)
Pentru a permite funcționarea corespunzătoare a sistemului de omologare de tip în ansamblu, este necesară clarificarea sau completarea anumitor cerințe ale Directivei 95/1/CE.
(3)
În acest scop, este necesar să se specifice valorile care trebuie introduse în raportul de încercare pentru a asigura aplicarea uniformă a Directivei 95/1/CE în cazul mopedelor, al motocicletelor și al triciclurilor cu motoare cu aprindere prin scânteie și al autovehiculelor cu două sau trei roți cu motoare cu aprindere prin comprimare.
(4)
Directiva 95/1/CE ar trebui modificată în consecință.
(5)
Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic constituit în temeiul articolului 13 din Directiva 70/156/CEE a Consiliului (4), astfel cum a fost modificată ultima dată prin Directiva 2001/116/CE a Comisiei (5),
ADOPTĂ PREZENTA DIRECTIVĂ:
Articolul 1
Anexele la Directiva 95/1/CE se modifică în conformitate cu anexa la prezenta directivă.
Articolul 2
(1) Începând cu 1 iulie 2003, din motive legate de viteza maximă constructivă, cuplul maxim și puterea netă maximă a motorului, statele membre:
-
nu pot să refuze acordarea omologării CE pentru un tip de autovehicul cu două sau trei roți;
-
nu pot să interzică înmatricularea, vânzarea sau introducerea în circulație a autovehiculelor cu două sau trei roți,
dacă viteza maximă constructivă, cuplul maxim și puterea netă maximă a motorului vehiculelor în cauză îndeplinesc cerințele Directivei 95/1/CE, astfel cum au fost modificate prin prezenta directivă.
(2) Începând cu 1 ianuarie 2004, statele membre refuză acordarea omologării CE pentru orice tip nou de autovehicul cu două sau trei roți din motive legate de viteza maximă constructivă, cuplul maxim și puterea netă maximă a motorului, dacă nu sunt îndeplinite cerințele Directivei 95/1/CE, astfel cum au fost modificate prin prezenta directivă.
Articolul 3
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 2003. Statele membre informează de îndată Comisia cu privire la aceasta.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 17 mai 2002.